A Tanács határozata
(1979. december 21.)
a tagállamok által szarvasmarhafélék, sertések és friss hús behozatalára feljogosított harmadik országok jegyzékének megállapításáról
(79/542/EGK)
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre,
tekintettel a legutóbb a 77/98/EGK [1] irányelvvel módosított szarvasmarhafélék, a sertések és a friss hús harmadik országból [2] történő behozatalára vonatkozó egészségügyi és állat-egészségügyi vizsgálatok problémáiról szóló, 1972. december 12-i 72/462/EGK tanácsi irányelvre és különösen annak 3. cikke (1) bekezdésére,
tekintettel a Bizottság javaslatára,
mivel a 72/462/EGK irányelvben meghatározott rendszer alapja egy olyan jegyzék összeállítása, amely meghatározza azokat a harmadik országokat vagy azok részeit, amelyekből a tagállamok engedélyezik szarvasmarhafélék és sertés behozatalát, valamint szarvasmarhafélék, sertés, juh, kecske és egypatás háziállatok friss húsának a behozatalát, illetve ezen állatok vagy friss húsuk behozatalát;
mivel annak érdekében, hogy el lehessen dönteni mind az állatok, mind a friss hús tekintetében, hogy egy adott ország vagy annak része bekerülhet-e a jegyzékbe, különös figyelmet kell szentelni a fenti irányelv 3. cikkének (2) bekezdésében foglalt kritériumoknak;
mivel az e határozat mellékletében felsorolt, a tagállamoknak hagyományosan beszállító országok úgy tekinthetők, mint amelyek megfelelnek ezeknek a kritériumoknak;
mivel e jegyzék összeállítása során a 72/462/EGK irányelv 30. cikkében foglalt eljárással összhangban megtehető módosításokat vagy kiegészítéseket is figyelembe veszik; mivel a további információk alapján szükségessé válhat egyes állatok vagy friss hús behozatalára vonatkozó engedélyek korlátozása vagy kiterjesztése; mivel bizonyos esetekben szükséges lehet - mind az állatok, mind a friss hús tekintetében - az országok azon részeinek meghatározása is, ahonnan a behozatal engedélyezett;
mivel - bár a 72/462/EGK irányelvben meghatározott, harmadik országokból történő behozatalra vonatkozó közösségi rendelkezések egyik alapját a harmadik országok jegyzéke képezi - egyéb, különösen a higiéniával és az állategészségügyi ellenőrzéssel kapcsolatos intézkedéseket is kell majd hozni e rendelkezések meghatározásához; mivel ebből következően fontos mindezen intézkedések összehangolt végrehajtásának elősegítése,
ELFOGADTA EZT A HATÁROZATOT:
1. cikk
A 72/462/EGK irányelv és különösen a 29. cikkben előírt eljárás alapján adott esetben végrehajtandó bármely intézkedés sérelme nélkül, valamint figyelemmel a 30. cikkben előírt eljárás alapján ezen határozat mellékletében szereplő jegyzéken végrehajtott módosításokra vagy kiegészítésekre is - különösen egyes állatok vagy friss hús behozatalára vonatkozó engedélyek korlátozása vagy kiterjesztése, illetve mind az állatok, mind a friss hús tekintetében országok azon részeinek meghatározása céljából, ahonnan a behozatal engedélyezett - a tagállamok az említett jegyzékkel összhangban engedélyezik az állatok és a friss hús behozatalát.
2. cikk
A mellékletben szereplő jegyzéket az Európai Közösségek Hivatalos Lapjában kell közzétenni, a fenti 1. cikkben említett módosítások és kiegészítések közzétételével egyidejűleg.
3. cikk
A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek a határozatnak a fenti 2. cikkben említett közzétételétől számított két éven belül megfeleljenek, és erről haladéktalanul tájékoztatják a Bizottságot.
4. cikk
Ennek a határozatnak a tagállamok a címzettjei.
Kelt Brüsszelben, 1976. december 21-én.